Diari Oficial de la Generalitat Valenciana


Sumari del DOGV 5022, del 07-06-2005 (2005/5911)

ORDE de 20 de maig de 2005, de la Conselleria de Benestar Social, per la qual es regula i es convoca el programa Bo Respir l'any 2005.
--------------------------------------------------------------------------------------------------------------------------------------

### Dades del document

Número de DOGV
:   5022

Data del DOGV
:   07-06-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/5911


Data del document
:   20-05-2005

Organisme emissor
:   Conselleria de Benestar Social

Tipus de document
:   Ordre

Descriptors 

:   * família
    * equipament social
    * suport econòmic
    * prestació familiar
    * tercera edat
    * gerontologia
    * ajuda social
    * ajuda pública

ORDE de 20 de maig de 2005, de la Conselleria de Benestar Social, per la qual es regula i es convoca el programa Bo Respir l'any 2005. [2005/5911]
  
Un dels èxits més importants dels últims anys és l'augment de l'esperança de vida. Les persones cada vegada viuen més anys, però, en general, la gent que viu fins una edat més avançada sol acabar requerint, en major o menor grau, l'ajuda dels membres de la seua família per a desenvolupar alguna de les activitats habituals de la vida diària.
  
L'Estudi General de la Dependència a la Comunitat Valenciana posa de manifest que el 32,7% de la població major de 69 anys són persones dependents, i que és la família, en la major part dels casos, qui assumix l'atenció dels seus familiars, responent així a les seues necessitats. No obstant això, els cuidadors no sempre estan preparats per a poder respondre sense suports davant dels esforços i les tasques que exigix l'atenció permanent de persones d'edat molt avançada, atés que la seua atenció sol ser moltes vegades una experiència que exigix reorganitzar la vida familiar, laboral i social en funció de les tasques i la dedicació que exigix l'atenció al major.
  
Per això, els familiars que atenen directament persones majors, veuen afectada la seua vida de distintes maneres: apareix una sensació de ?sobrecàrrega?, apareixen sentiments de malestar, d'impotència, depressió, i en algunes ocasions, conflictes familiars per desacords entre la persona que cuida i altres familiars, que afecten el seu estat anímic i de salut, que li disminuïxen la seua llibertat i les seues possibilitats d'oci. En definitiva, la quantitat de treball, d'esforç i dedicació que exigix l'atenció d'una persona major, afecta de forma molt important la vida del cuidador i de les persones del seu entorn, sent per això necessari, en la mesura que siga possible, arbitrar les mesures necessàries per a alleujar este tipus de situacions.
  
De la mateixa manera, hi ha persones majors que vivint al seu domicili o amb els seus familiars, però amb relativa autonomia, no necessiten ingressar en un centre residencial o en un centre de dia de forma permanent, però en moments puntuals poden trobar-se en situacions en què necessiten ser ateses de forma més intensa a causa de problemes de caràcter sanitari o social: són les situacions que es generen després d'altes hospitalàries en períodes de convalescència, convalescència dels mateixos cuidadors, altres necessitats laborals o familiars que hagen d'atendre els seus cuidadors directes, etc.
  
L'Estudi General de la Dependència citat anteriorment, posa de manifest també que un 73,3% dels ciutadans valencians entenen necessària la implicació de l'administració pública en el problema de la dependència i destaquen que, junt a les famílies, l'administració ha d'assumir la responsabilitat que suposa la integració i la millora en les condicions de vida de les persones majors dependents.
  
La Generalitat Valenciana, sensible davant d'este problema, tenint com a prioritat l'atenció de les persones majors i de les seues famílies, pretén la busca de solucions noves i l'increment de servicis i prestacions orientats a millorar les condicions de vida dels uns i els altres, i és per això que ha de recolzar també els cuidadors, de manera que l'atenció als seus familiars no implique necessàriament un desgast físic i emocional que impedisca el benestar de la persona cuidadora.
  
Per tot això la Generalitat, en el marc del que preveu l'article 50 de la Constitució, l'article 31.24 de l'Estatut d'Autonomia, l'article 20, d) de la Llei 5/1997, de 25 de juny, per la qual es regula el Sistema de Servicis Socials en l'àmbit de la Comunitat Valenciana, així com el Pla de Qualitat Assistencial Gerontològic aprovat mitjançant l'Acord del Consell d'1 de setembre de 1998, i en virtut de les facultats atribuïdes per l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana i pel Decret 120/2003 d'11 de juliol del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social (DOGV núm. 4.543, de data 14 de juliol del 2003)
  
ORDENE
  
Article 1. Objecte
  
1.1. L'objecte d'esta orde és regular el Programa Bo Respir per mitjà de la convocatòria d'ajudes destinades a finançar distintes modalitats d'estades de caràcter temporal o no permanent en residències i centres de dia de tercera edat l'any 2005, quan per necessitats que afecten les persones majors o els seus cuidadors familiars, les persones majors, necessiten l'atenció en un centre especialitzat, que substituïsca les atencions que de forma habitual es presten i/o es reben en l'àmbit familiar.
  
1.2 Quan una persona major acredite esta necessitat i no dispose de suficients mitjans econòmics, la Generalitat Valenciana li proporcionarà una ajuda per al pagament de la seua estada. L'import de l'esmentada ajuda serà determinat en un o diversos bons la quantia dels quals consistirà en la diferència entre el que pot pagar a càrrec dels seus ingressos i l'import de la seua estada en el centre que trie per a la seua atenció, segons les classes i modalitats que s'expressen en l'article següent.
  
1.3. Les ajudes a què es referix la present orde van encaminades a satisfer les necessitats següents:
  
- Substitució del cuidador principal quan, de forma temporal i per necessitats sanitàries, socials o laborals, no puga realitzar les activitats habituals que exigix l'atenció de la persona major.
  
- Cures de l'ancià després d'altes hospitalàries en períodes de convalescència
  
- Descans del cuidador principal.
  
- Altres necessitats de caràcter social no definides, que impedixen o que dificulten a les famílies, transitòriament, l'atenció a persones majors dependents a càrrec seu.
  
Article 2. Classes
  
Per a la satisfacció de les necessitats exposades en l'article anterior, s'establixen dos classes de bo: Bo Respir Centre de Dia quan les necessitats anteriors puguen resoldre's sense necessitat de pernoctació i Bo Respir Residencial, quan la seua satisfacció requerisca l'internament o la pernoctació de la persona major en una residència de la tercera edat.
  
Article 3. Modalitats de Bo Respir i quanties
  
Dins de les dos classes anteriors s'establixen modalitats que, per a la seua millor diferenciació i identificació per part dels interessats es denominaran amb colors:
  
3.1 Bo Respir Mensual o Bo Verd
  
Consistirà en un bo per a l'estada durant un mes consecutiu, en una tesidència o en un centre de dia de tercera edat, quan per les necessitats sanitàries o socials expressades en l'article 1, la persona major necessite l'atenció integral en un centre especialitzat. La quantia de l'ajuda en esta modalitat es calcularà de la forma que s'especifica en l'article 8 amb referència als imports següents:
  
a) Bo Respir Mensual Residència: 1.400 € (impostos inclosos
  
b) Bo Respir Mensual Centre de Dia: 800 € (impostos inclosos)
  
Els bons verds podran fer-se efectius a elecció de l'interessat i d'acord amb el centre triat per a la seua atenció, durant un mes natural o bé de data a data en dos mesos consecutius, sempre que siga amb anterioritat al 31 de desembre.
  
3.2. Bo Respir Dies o Bo Blau
  
Consistirà en 20 bons diaris per a l'atenció en residències o centre de dia que podran fer-se efectius l'any 2005 en les dates triades pels interessats. Estos bons podran fer-se efectius en dies independents o agrupats, en la forma que els interessats trien com a forma més adequada per a la satisfacció de la seua necessitat.
  
La quantia d'esta modalitat es calcularà amb referència als imports següents:
  
a) Bo Respir Dies Residència: 56 € dia (Impostos inclosos)
  
b) Bo respir Dies Centre de Dia: 45 € dia (Impostos inclosos)
  
Els bons blaus de residència es disfrutaran al llarg de l'any 2005 en els dies triats pels interessats i d'acord amb els centres triats, entenent-se el seu gaudi, en un horari que s'establix a partir de les 12 del matí del dia d'entrada fins a la mateixa hora del dia següent o dies següents si es disfruten diversos dies consecutius.
  
En el cas de Bo Respir de Centres de Dia, els preus assenyalats inclouran el transport. Les hores de recollida i tornada al domicili seran fixades pel centre d'acord amb la programació general de les rutes.
  
3.3.Bo Respir Cap de Setmana o Bo Blanc
  
Consistirà en 12 bons per al seu gaudi en una residència de tercera edat, en els caps de setmana que l'interessat trie, d'acord amb el centre en què serà atés, a raó d'un bo mensual, si bé, per necessitats de l'usuari, el gaudi de diversos caps de setmana podrà fer-se efectiu en un mateix mes, La quantia del Bo Cap de Setmana s'establirà d'acord amb l'import següent:
  
Bo Cap de Setmana: 120 € (Impostos inclosos)
  
Els bons blancs podran disfrutar-se en un horari que s'establix a partir de les 16 hores del divendres fins a la mateixa hora del diumenge, incloent-s'hi en tot cas, el sopar del divendres i el menjar del diumenge.
  
Als efectes d'esta orde, totes les modalitats que s'establixen estaran sotmeses als mateixos requisits i procediment, podent fer-se efectives en qualsevol dels centres adherits a què es referix l'article 18.
  
Article 4. Incompatibilitats
  
Les distintes modalitats de bo que s'establixen en la present orde són incompatibles entre si, podent optar-se només per una d'elles dins de l'any natural. No obstant això, les persones que hagen disfrutat el Bo Verd, podran sol·licitar en el mateix exercici i amb posterioritat a tal gaudi, una de les ajudes de Bo o Accessibilitat Social, regulades per l'Orde 28 de desembre del 2004, de la Conselleria de Benestar Social, per la qual es regulen i es convoquen per a finançar estades en residències de tercera edat l'any 2005, quan per les seues circumstàncies socials o sanitàries, necessiten l'atenció residencial amb caràcter permanent i reunisquen els requisits establits per a accedir-hi.
  
Article 5. Perfil dels beneficiaris.
  
5.1.Els beneficiaris directes de les ajudes convocades per mitjà d'esta orde hauran de ser persones dependents, que trobant-se ateses habitualment al seu domicili personal o familiar, necessiten l'atenció temporal en un centre especialitzat, per presentar un nivell de dependència que els fa necessitar les cures d'una altra persona per a la realització de les activitats habituals de la vida diària, i que, eventualment, per les necessitats expressades en l'article 1, no poden ser prestades pel seu cuidador habitual.
  
5.2.La situació de dependència es determinarà a partir de l'informe mèdic el model del qual figura en l'annex 2.
  
Article 6. Requisits dels beneficiaris
  
Podran acollir-se a les ajudes establides en la present convocatòria les persones que reunisquen els requisits següents:
  
6.1.Tindre 65 anys o més en el moment de presentar la sol·licitud i haver cessat en l'activitat laboral o professional per jubilació o incapacitat. Excepcionalment, s'inclouran persones menors d'eixa edat, quan la seua situació de dependència funcional, psíquica i social així ho requerisca. En estos supòsits, es requerirà una proposta tècnica motivada, que en tot cas haurà de quedar acreditada en l'expedient de l'interessat.
  
6.2.Estar empadronat en qualsevol dels municipis de la Comunitat Valenciana.
  
6.3.Tindre la consideració de persona dependent, acreditada per mitjà del corresponent informe mèdic a què es referix l'article anterior.
  
6.4.Acreditar la necessitat social i econòmica d'acord amb els criteris que s'establixen en l'article següent.
  
Article 7 Criteris per a l'atorgament i l'acreditació de la necessitat.
  
7.1.Per a acreditar la necessitat social, el sol·licitant haurà d'adjuntar a la seua sol·licitud l'informe social que figura en l'annex 3 on es reflectirà la seua situació personal i familiar, les necessitats que es pretenen satisfer amb esta ajuda i altres circumstàncies que a juí del tècnic que l'elabore justifiquen la petició. L'informe social es valorarà conforme al barem establit en l'annex 4, sent necessari obtindre una puntuació mínima de 15 punts.
  
7.2.Per a acreditar la situació de dependència, el sol·licitant haurà de presentar l'informe mèdic el model del qual figura en l'annex 2.
  
7.3.Per a acreditar la insuficiència de recursos econòmics es considerarà la pensió percebuda pels interessats en l'exercici de 2005 i les dades que subministre l'Agència Estatal de l'administració Tributària, per a la determinació del càlcul de prestacions socials, corresponent a l'exercici 2003.
  
7.4.Es considerarà que el sol·licitant té recursos econòmics suficients, i per tant, no podrà acollir-se a les ajudes establides en la present Orde, quan la renda per capita mensual o diària, segons siga procedent, de la seua unitat familiar, calculada a partir de les dades expressades en el paràgraf anterior, siga igual o superior al cost de l'estada que sol·licita, d'acord amb les modalitats i els preus de cada una d'elles, que figuren en l'article 8.
  
7.5. Als efectes d'esta orde i per a la determinació dels ingressos econòmics, s'entén per unitat familiar del sol·licitant la integrada per cònjuges no separats legalment i, si n'hi haguera, fills menors d'edat no emancipats o majors d'edat incapacitats judicialment subjectes a la pàtria potestat prorrogada o rehabilitada.
  
En el supòsit de separació legal, o quan no existisca vincle matrimonial, la formada pel pare o la mare i tots els fills que convisquen amb un o altre i que reunisquen els requisits indicats en el paràgraf anterior.
  
Article 8. Determinació de l'import dels bons i quantificació de l'import total anual de l'ajuda
  
8.1.Una vegada acreditada la necessitat d'acord amb els criteris establits en l'article 7 d'esta orde, l'import de la subvenció, que s'expressarà en cada bo serà determinat per la diferència entre el que el beneficiari pot aportar a càrrec dels seus ingressos i el cost de l'estada que sol·licita, xifrat en l'article 3 per a cada una de les modalitats de Bo.
  
8.2.L'import anual de l'ajuda concedida serà el resultat de multiplicar l'import de cada bo pel nombre total de bons concedits per a l'exercici de 2005. Per a tal càlcul, es tindran en compte els imports que per a cada tipus de bo s'indiquen a continuació:
  
Bo Verd Residència = 1.400 € - 80% Renda per capita mensual de l'interessat.
  
Bo Verd Centre de Dia = 800 € - 40% Renda per capita mensual de l'interessat.
  
Bo Blau Residència = 56 € - 80% Renda per capita diària de l'interessat x 20.
  
Bo Blau Centre de Dia = 45 € - 40% Renda per capita diària de l'interessat x 20
  
Bo Blanc Residència = 120 €Doble renda per capita diària de l'interessat x 12
  
8.3. Els bons s'emetran amb caràcter nominatiu, sense que cap altra persona en puga fer ús, excepte la persona a nom de qui figuren, emetent-se cada un d'ells amb l'import que resulte d'efectuar les operacions anteriors.
  
Article 9. L'aportació de l'usuari en el cost de l'estada
  
L'aportació de l'usuari es calcularà per la diferència resultant entre el preu de l'estada i l'import del bo concedit que, per a cada una de les modalitats de bo, s'establix en l'article 3.
  
Article 10. Sol·licituds i documentació.
  
Les persones que reunisquen els requisits establits en la present orde i que vullguen sol·licitar les ajudes regulades en ella, hauran de presentar davant de la Conselleria de Benestar Social la documentació següent:
  
10.1. Sol·licitud segons model que figura en l'annex 1, degudament omplida, firmada per la persona interessada, o pel seu representant, sempre que este últim ho acredite en la forma establida en l'article 32 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
10.1.1. Si la persona interessada està incapacitada per sentència judicial, haurà de firmar la sol·licitud el tutor o curador designat per l'autoritat judicial.
  
10.1.2. Les sol·licituds podran ser subscrites de forma individual o conjuntament quan es tracte de matrimonis o parelles de fet inscrites en el Registre Administratiu d'Unions de Fet.
  
10.2. Fotocòpia compulsada del Document Nacional d'Identitat del sol·licitant i del representant, si escau.
  
10.3. Certificat d'empadronament del sol·licitant.
  
10.4. Justificant de la pensió o pensions de què siguen titulars els membres de la unitat familiar del sol·licitant, inclòs ell mateix, expedit per l'òrgan competent i referit a l'exercici 2005.
  
10.5. Certificat de l'Agència Estatal de l'administració Tributària (AEAT) referida a l'Impost sobre la Renda de les Persones Físiques corresponent a l'exercici 2003 o la certificació de no estar obligat a declarar, referida a la unitat familiar del sol·licitant, inclòs ell mateix.
  
10.6. No obstant l'indicat en l'apartat 10.4 i 10.5, es podrà presentar l'autorització de l'interessat i/o del cònjuge o representant, si és el cas, així com de la resta de membres de la unitat familiar, considerada d'acord amb el que establix l'article 7.5 de la present orde, per a sol·licitar a l'Agència Estatal de l'administració Tributària o a altres administracions públiques (annex 6), la cessió de dades a l'administració de la Generalitat Valenciana de la informació de caràcter tributari o sobre la percepció de prestacions públiques, necessària per al reconeixement, seguiment i control dels requisits de caràcter econòmic i la determinació de l'aportació personal que corresponga per a l'obtenció, si s'escau, de les ajudes a què es referix la present Orde. Quan no siga possible l'obtenció d'esta informació per mitjans informàtics o telemàtics, la Conselleria de Benestar Social podrà sol·licitar directament als interessats la presentació de fotocòpia compulsada de la declaració de l'Impost sobre la Renda de les Persones Físiques corresponent a l'exercici 2003 i referida a la unitat familiar del sol·licitant o certificació corresponent de l'AEAT si no està obligat a declarar, així com qualsevol altre document relatiu a la pensió o pensions del sol·licitant o de la unitat familiar, corresponent a l'exercici 2005.
  
10.7. En el cas que els interessats hagen de satisfer pensions compensatòries a favor del cònjuge i/o anualitats per aliments, hauran d'adjuntar la corresponent sentència judicial ferma de la qual es deriven.
  
10.8. Informe mèdic, segons model que figura en l'annex 2 que haurà d'estar omplit per metge d'Atenció Primària del sol·licitant.
  
10.9. Informe social, segons model que figura en l'annex 3, que haurà d'estar omplit pel treballador social de l'equip social de base de l'ajuntament del sol·licitant o treballador social d'algun dels centres dependents de la Conselleria de Sanitat.
  
10.10. Certificat de minusvalidesa per a l'excepció establida en l'article 6.1 de la present orde, expedit pels centres d'Orientació, Diagnòstic i Tractament de Minusvalideses.
  
10.11. Qualsevol altra documentació que estime necessària per a la valoració de l'expedient.
  
Article 11. Lloc i termini de presentació de sol·licituds
  
Les sol·licituds es presentaran acompanyades de la documentació requerida en l'article 10 de la present orde, en la direcció territorial de la Conselleria de Benestar Social de la província del sol·licitant, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
El termini de presentació de les sol·licituds serà de dos mesos, comptadors a partir de l'endemà de la publicació d'esta orde en el Diari Oficial de la Generalitat Valenciana.
  
Article 12.Tramitació de les sol·licituds
  
12.1. Les sol·licituds, amb tota la documentació exigida en la present orde, es presentaran en la direcció territorial de Benestar Social de la seua província, per al seu registre, comprovació i verificació, podent realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals haja de produir-se la corresponent resolució.
  
12.2. Quan la sol·licitud no reunisca els requisits exigits, o no s'acompanye la documentació, que d'acord amb esta orde resulte exigible, podrà requerir-se l'interessat perquè, en el termini de 10 dies, esmene la falta o adjunte els documents preceptius, amb indicació que, si així no ho fera, es tindrà per desistit en la seua petició, amb resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre (LRJPAC), en la seua redacció donada a este per la Llei 4/1999, de 13 de gener, de Modificació de la Llei 30/92.
  
12.3. En qualsevol fase de la tramitació de l'expedient, a la vista de la documentació existent en ell, es podran demanar informes als organismes i entitats que s'estime oportú i efectuar les comprovacions necessàries sobre l'exactitud de tot això, així com sol·licitar als interessats la documentació o l'aclariment que resulte necessari per a verificar el compliment dels requisits econòmics exigits en la present Orde.
  
Article 13.Criteris que s'establixen per a la concessió de les ajudes
  
13.1. El procediment de concessió d'estes ajudes es tramitarà en règim de concurrència competitiva, d'acord amb els criteris establits en el barem que figura en l'annex 4. Tal barem pondera la situació sociofamiliar de l'interessat i altres situacions especials indicatives de la seua necessitat.
  
13.2. De l'aplicació de la mencionada valoració, resultarà una puntuació global que determinarà un orde preferent per a la resolució de les ajudes, prioritzant-se aquelles que tinguen una major puntuació i adjudicant el crèdit disponible amb el límit fixat en esta convocatòria, a totes aquelles sol·licituds que hagen obtingut major valoració en l'esmentat barem.
  
13.4. En cada direcció territorial de Benestar Social crea una comissió tècnica instructora, integrada per un/a cap de servici, el cap de Secció de Tercera Edat i un tècnic designat pel director territorial. La dita comissió tindrà com a missió l'avaluació de la sol·licituds, segons els criteris establits en la present convocatòria i formularà la proposta a la Comissió de Valoració de la Direcció General de Servicis Socials.
  
13.5. En la Direcció General de Servicis Socials es crea la Comissió de Valoració, composta pel cap d'Àrea de Servicis Socials, la cap del Servici de Gestió de Programes, la cap de Secció de Tercera Edat i dos tècnics designats pel director general de Servicis Socials, que analitzarà les propostes formulades per cada direcció territorial i proposarà a l'òrgan competent per a la concessió de les ajudes la relació prioritzada de beneficiaris de les ajudes que es regulen i es convoquen en la present orde.
  
Article 14. Resolució i notificació
  
14.1. La competència per a resoldre escaurà al director general de Servicis Socials, per delegació de la consellera de Benestar Social.
  
14.2. La resolució especificarà la modalitat i quantia del bo que es concedix, el preu de la modalitat de l'ajuda, l'import que pertoca abonar al sol·licitant en concepte d'aportació personal i l'import total anual de l'ajuda que es concedix per la Generalitat Valenciana per a finançar l'estada o estades corresponents.
  
14.3. Les ajudes concedides tindran efectes a partir del dia u del mes següent a la data de la resolució, tenint-hi en compte a més el següent:
  
a) El Bo Verd Mensual podrà concedir-se sempre que puga disfrutar-se en el període que hi haja entre la data de la resolució i el mes de desembre de l'any 2005.
  
b) El Bo Blau de Dies, podrà concedir-se per un màxim de 20 dies a l'any, sempre que puga disfrutar-se en el període que hi haja entre la data de la resolució i el mes de desembre de l'any 2005.
  
c) El Bo Blanc de Caps de Setmana podrà concedir-se a raó d'un per cada mes natural, en els mesos que hi ha entre la data de la resolució i el mes de desembre de l'any 2005.
  
14.4. El termini màxim per a resoldre i notificar les sol·licituds serà de tres mesos, comptadors de la data d'entrada en qualsevol dels registres de l'òrgan competent per a resoldre. En tot cas, les ajudes hauran de resoldre's amb anterioritat a la finalització de l'exercici 2005, tenint-s'hi en compte, a més, les dates que s'establisquen en la corresponent Orde que regule les operacions de tancament de l'exercici anteriorment ressenyat.
  
14.5. La resolució del procediment es notificarà als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. La pràctica de la mencionada notificació s'ajustarà a les disposicions contingudes en l'article 59 de l'esmentada Llei.
  
14.6. La falta de resolució i notificació en el termini establit anteriorment produirà efectes desestimatoris de la sol·licitud, d'acord amb el que disposa l'article 55 de la Llei 9/2001, de 27 de desembre de la Generalitat Valenciana, de Mesures Fiscals, de Gestió Administrativa i Financera i d'Organització de la Generalitat Valenciana.
  
14.7. Una vegada esgotat el crèdit consignat no podran concedir-se més subvencions per resolució del director general de Servicis Socials a l'empara d'esta orde, circumstància que caldrà publicar en el Diari Oficial de la Generalitat Valenciana.
  
Article 15. Recursos contra resolucions i actes administratius
  
Contra les resolucions de concessió o denegació d'una ajuda, podrà interposar-s'hi potestativament recurs de reposició davant del mateix òrgan que ha dictat la resolució en el termini d'un mes comptador des de l'endemà de la seua notificació, d'acord amb els articles 116 i 117 de la Llei 30/92, modificada per la Llei 4/99, de 13 de gener, de Règim Jurídic de les Administracions públiques i Procediment Administratiu Comú o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Article 16. Forma de pagament i justificació de les ajudes
  
16.1. Els beneficiaris de les ajudes regulades en la present Orde rebran la seua quantia per mitjà de l'entrega dels corresponents bons, l'import dels quals, serà abonat per la Generalitat Valenciana, directament al centre en què haja sigut atés.
  
16.2. Per a efectuar el pagament de la seua estada, els beneficiaris entregaran en el centre triat per a la seua atenció, el bo on figura l'import concedit, així com la quantitat que li corresponga abonar a càrrec dels seus ingressos fins a assolir la quantia que, per a cada cas, s'establix en l'article 3 per a cada una de les modalitats. Una vegada efectuat tal pagament, el centre quedarà obligat a entregar al beneficiari el corresponent justificant de pagament i factura.
  
16.3. Els centres que atenguen beneficiaris d'estes ajudes presentaran mensualment en les direccions territorials de Benestar Social una relació nominal dels residents que hagen atés, junt amb els bons i les corresponents factures, a les quals s'adjuntarà la conformitat de la prestació del servici per part del beneficiari. La mencionada relació es referirà als residents atesos durant el mes immediatament anterior.
  
16.4. La liquidació a què es referix el paràgraf anterior, podrà efectuar-se també per mitjans telemàtics, utilitzant els instruments informàtics que a este efecte pose a disposició dels centres la Conselleria de Benestar Social. En el cas d'efectuar les liquidacions per este últim procediment, estes hauran d'estar degudament firmades pel representant de la residència i certificades per la corresponent direcció territorial de Benestar Social, remetent a la direcció territorial de Benestar Social els bons corresponents als beneficiaris atesos
  
16.5.Efectuada la liquidació per qualsevol dels procediments anteriors, la direcció territorial de Benestar Social procedirà a comprovar els bons, les factures i a aprovar la documentació presentada, verificant el compliment de la finalitat objecte de subvenció i emetent-ne la certificació corresponent. La Conselleria de Benestar Social procedirà al reconeixement de l'obligació i a la proposta de pagament a favor de cada una dels centres prestadors del servici.
  
16.6. Es podrà dictar una resolució d'invalidesa de la resolució de concessió de la subvenció i el reintegrament de les quanties atorgades quan concórreguen les causes de nul·litat i les causes de reintegrament a què es referixen els articles 36 i 37 de la Llei 38/2003, de 17 de novembre, General de Subvencions (BOE núm. 276, de 18 de novembre del 2003). Així mateix, junt amb el reintegrament de les quanties corresponents, escaurà també la liquidació dels interessos de demora d'acord amb el que establix l'article 40 de l'esmentada norma.
  
Article 17. Règim d'estades i obligacions dels beneficiaris.
  
17.1. Una vegada produït l'ingrés, el beneficiari o el seu representant formalitzarà un document, en què figurarà l'acceptació expressa del reglament de règim intern del centre i aquelles altres normes que, si s'escau, dicte la Generalitat en relació amb esta matèria. Així mateix estarà obligat a:
  
- Facilitar als òrgans competents de l'administració a requeriment seu, tota la informació econòmica, fiscal, laboral i de qualsevol tipus que els siga sol·licitada en relació amb l'expedient.
  
- Abonar al centre la quantitat que li corresponga en concepte d'aportació personal, segons el que establix la resolució de concessió de l'ajuda.
  
- Observar les normes de convivència i de respecte mutu amb la resta dels residents i amb el personal del centre en què es trobe atés.
  
- Notificar a l'òrgan competent en matèria de servicis socials la concessió de qualsevol ajuda per part d'altres administracions o entitats públiques o privades per a la mateixa finalitat. En el cas que estes ajudes foren diferents de les inicials previstes en la sol·licitud, el sol·licitant sotmetrà l'expedient, per al seu estudi, a l'òrgan competent, que podrà augmentar o disminuir la quantitat inicialment concedida per mitjà de l'oportuna resolució.
  
17.2. L'incompliment de qualsevol dels requisits anteriors podrà donar lloc al desistiment sense efectes de la resolució de concessió de l'ajuda econòmica o a la seua minoració, amb tramitació prèvia de l'oportú expedient en què es garantirà l'audiència a l'interessat.
  
Article 18. Centres participants en el programa
  
18.1. Les ajudes a què es referix esta orde només podran fer-se efectives per mitjà de l'ingrés del beneficiari en els centres adherits al programa.
  
18.2. Als efectes d'esta orde s'entén per centre adherit aquell que dispose de l'autorització prevista en l'article 47 de la Llei 5/1997 de Servicis Socials i en l'Orde de 4 de febrer del 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors. L'autorització haurà de tindre en qualsevol cas caràcter definitiu i implicarà el manteniment de tots els requisits exigits en el moment de l'autorització mentres es mantinga la condició de Centre Adherit, havent de comptar amb l'informe favorable del Servici d'Autorització i Seguiment de Centres de la Direcció General de Servicis Socials.
  
18.3. Podran participar en este programa aquells centres que, reunint els requisits establits en el paràgraf anterior, han sigut reconeguts com a centres adherits per a participar en el programa Bo Residència i/o programa Bo Centre de Dia, d'acord amb els requisits i les condicions establits en les respectives ordens de convocatòria de les ajudes esmentades. En este sentit, s'entendran adherits de forma automàtica estos centres, excepte renúncia expressa seua i, per això, no necessitaran sol·licitar l'adhesió per a participar en este programa.
  
18.4. En tot cas els centres que participen en el programa Bo Respir hauran de complir a més els requisits i les condicions que s'establixen en l'article següent.
  
Article 19. Requisits per a l'adhesió al programa Bo Respir
  
19.1.Qualsevol residència o centre de dia que desitge obtindre la condició de Centre Adherit, haurà de disposar de l'autorització prevista en l'article 47 de la vigent Llei 5/1997, per la qual es regula el Sistema de Servicis Socials en l'àmbit de la Comunitat i en l'Orde de 4 de febrer del 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors. L'autorització haurà de tindre en tot cas caràcter definitiu i implicarà el manteniment de tots els requisits exigits en el moment de l'autorització mentres es mantinga la condició de Centre Adherit, havent de comptar per a això amb l'informe favorable del Servici d'Autorització de Centres.
  
19.2. El titular de la residència o centre de dia podrà sol·licitar l'adhesió per a participar en este programa efectuant la corresponent sol·licitud a la Direcció General de Servicis Socials per mitjà de la utilització del model establit en l'annex 5 d'esta orde.
  
19.3. Rebuda la sol·licitud d'adhesió, el Servici d'Autorització i Seguiment de Centres de la Direcció General de Servicis Socials, informarà sobre el compliment dels requisits establits en la present Orde, sent l'informe favorable del servici mencionat una condició necessària perquè el director general de Servicis Socials dicte la resolució favorable de l'adhesió sol·licitada.
  
19.4. Disposar de l'informe favorable emés pel Servici d'Autorització i Seguiment de Centres de la Direcció General de Servicis Socials.
  
19.5. El centre haurà d'acollir els beneficiaris de Bo Respir que ho sol·liciten sempre que dispose de places lliures, però no tindrà l'obligació d'efectuar cap tipus de reserva de les places adherides.
  
19.6. La condició de centre adherit es difondrà i es reflectirà en els llistats que es remeten als beneficiaris de les ajudes a fi que puguen triar tal centre per a la seua atenció. De la mateixa manera, la difusió del centre podrà suspendre's quan el centre incomplisca els requisits establit en la normativa vigent i/o quan siga objecte d'un expedient sancionador.
  
19.7.Quan la direcció territorial en el seguiment habitual dels centres o la Inspecció de Servicis Socials detecte l'incompliment d'algun dels requisits exigits i/o el centre siga objecte d'un expedient sancionador, se suspendrà cautelarment la difusió d'eixe centre en els llistats de Centres Adherits a fi d'evitar que siga triat per a la seua atenció per nous beneficiaris. No podran donar d'alta beneficiaris de bo respir mentres s'instruïsca l'expedient sancionador i este no es resolga de forma definitiva.
  
19.8. S'exceptuen d'allò que s'ha expressat en l'apartat anterior, aquells supòsits en què, per la gravetat de l'incompliment, la Direcció General de Servicis Socials en el mateix expedient sancionador resolga deixar sense efecte la resolució d'adhesió al centre i la separació automàtica del programa. Tot això sense perjuí que puguen adoptar-se les mesures cautelars previstes en la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'àmbit de la Comunitat Valenciana.
  
Article 20. Obligacions dels Centres Adherits
  
L'adhesió al programa implicarà per als titulars dels centres, les obligacions següents:
  
20.1. Proporcionar els servicis bàsics propis d'una residència o d'un centre de dia durant l'horari i el temps establit per a cada una de les modalitats d'ajudes establides en la present Orde
  
20.2. Acceptar els preus i les condicions que s'establixen en la present Orde, sense que en cap cas puguen exigir quantitats addicionals als beneficiaris o a les seues famílies, ni fer diferenciacions en el tracte, de servicis o d'ús de les infraestructures respecte a la resta dels usuaris del centre.
  
20.3. Acceptar l'ingrés de beneficiaris en el centre sempre que dispose de places lliures.
  
20.4. Complir el que preveuen les normes reguladores corresponents, pel que es referix al pagament i a la justificació de les estades i atindre's a les indicacions que sobre esta matèria els proporcionen els òrgans competents. En este sentit, el centre no podrà exigir en el moment de l'ingrés als beneficiaris de les ajudes en qualsevol de les seues modalitats, i en concepte de fiança, una quantitat que supere l'import que la Generalitat determine que el beneficiari ha d'aportar en concepte d'aportació personal.
  
20.5. Anotar cada ingrés en el llibre de registre, fent-hi constar que és beneficiari d'una estada de respir, la data d'alta i de baixa, així com qualsevol altra incidència rellevant que es produïsca en relació amb l'interessat.
  
20.6. Disposar d'un expedient o fitxa personal amb les dades essencials de cada un dels usuaris garantint-ne la confidencialitat.
  
20.7. Disposar de la plantilla de personal exigida reglamentàriament per a les residències o centres de dia, segons siga procedent, assegurant en la seua organització interna que no es produïsquen disminucions que generen dèficits en l'assistència coincidint amb dies festius o caps de setmana.
  
20.8. Proporcionar als usuaris una atenció integral completa amb tots els servicis propis dels centres, així com les activitats ordinàries dels centres de la mateixa manera que als usuaris de caràcter permanent.
  
Article 21. Control i seguiment dels centres
  
21.1. Sense perjuí de les actuacions que puga dur a terme l'Àrea d'Inspecció de Centres de la Conselleria de Benestar Social, la Direcció General de Servicis Socials, a través del Servici d'Autorització i Seguiment de Centres, establirà un plan de seguiment del compliment dels requisits exigits als centres que participen en el programa de posada a disposició de places per a programes de respir de tercera edat.
  
21.2. Per al compliment de l'establit al paràgraf anterior, els centres hauran de presentar a l'esmentat Servici d'Autorització i Seguiment de Centres, al finalitzar cada trimestre natural, un document firmat pel director del centre on es consignen dades sobre la plantilla de personal, usuaris i activitats. Els centres podran remetre estes dades per mitjans telemàtics, per mitjà de la utilització de l'aplicació informàtica que amb esta finalitat poguera desenvolupar la Direcció General de Servicis Socials.
  
21.3. La Direcció General de Servicis Socials podrà deixar sense efectes l'adhesió del centre a este programa per incompliment de qualssevol de les obligacions i requisits exigits als estos després de la tramitació de l'expedient a este efecte, sense perjuí de les mesures provisionals que pogueren dictar-se a l'empara del que preveu l'article 72 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior i de la Llei 5/1997, de 25 de juny de la Generalitat Valenciana, per la qual es regula el Sistema de Servicis Socials en l'àmbit de la Comunitat Valenciana.
  
Article 22. Admissió dels beneficiaris en els centres
  
El beneficiari haurà de fer entrega del bo en el centre en el moment del seu ingrés, a fi que el seu titular tinga coneixement de la seua condició de beneficiari del programa, la modalitat de respir concedit i les corresponents quanties que ha de liquidar a l'interessat i a l'administració.
  
DISPOSICIONS ADDICIONALS
  
Primera
  
En tot allò no regulat per la present orde s'aplicarà, en el cas de les ajudes de respir que hagen de fer-se efectives en centres residencials, el que disposa l'Orde de 28 de desembre del 2004, de la Conselleria de Benestar Social, per la qual es regula i es convoca el programa per a finançar estades en residències de tercera edat en l'exercici de 2005.
  
Així mateix, per a les ajudes de respir que hagen de fer-se efectives en centres de dia s'aplicarà el que disposa l'Orde per la qual es regula i es convoca el programa per a finançar estades en centres de dia per a persones majors dependents.
  
Segona
  
A fi de no perjudicar persones majors en situació d'abandó i en situacions d'excepcional gravetat social, que puguen afectar estos o les seues famílies, la Direcció General de Servicis Socials, a la vista de l'informe social i/o la documentació que ho acredite, i amb la proposta tècnica prèvia de la direcció territorial de Benestar Social o de la Direcció General de Servicis Socials, podrà resoldre de forma motivada estes ajudes encara que falte algun dels requisits establits en esta orde o incrementar fins un màxim de dos mesos el bo respir mensual, quan les circumstàncies així ho requerisquen. En tot cas, haurà de constar en l'expedient, clarament, la referència al supòsit de què es tracte i la dificultat de satisfer la necessitat plantejada per mitjà d'altres recursos. En cap cas no s'obviaran els requisits relatius a la capacitat d'aportació econòmica del beneficiari.
  
Tercera
  
La Conselleria de Benestar Social impulsarà l'ocupació i aplicació de tècniques i mitjans informàtics i telemàtics per al desenvolupament i la gestió d'este programa amb subjecció a les limitacions previstes per les lleis, podent utilitzar estos mitjans, tant els interessats com els centres adherits, en la mesura que ells mateixos estiguen disponibles per a la seua utilització, i que suposen per als beneficiaris i per als centres una major agilitat en la resolució i gestió de les ajudes. En este sentit, la liquidació de les ajudes a què es referix l'article 12.2 i 12.3 de la present orde podrà efectuar-se pel sistema DAURAT, amb plena validesa i eficàcia.
  
Els mateixos criteris se seguiran amb qualsevol altre mitjà tècnic dels referits que siga possible posar a disposició dels interessats per a relacionar-se amb l'administració en el desenvolupament d'este programa, sempre que estos mitjans tècnics garantisquen prou els drets dels ciutadans i els requisits previstos en les lleis i en este procediment.
  
DISPOSICIONS FINALS
  
Primera
  
Les ajudes atorgades en aplicació de la present Orde s'atendran a càrrec de l'aplicació econòmica 69.46.45.4754.193.14.4, línia de subvenció T6346, dotada amb 400.000 euros en l'exercici econòmic 2005.
  
Segona
  
Es faculta la Direcció General de Servicis Socials perquè dicte les instruccions necessàries per al desenvolupament d'esta orde.
  
Tercera
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
Quarta
  
Contra l'Orde de convocatòria que esgota la via administrativa, podrà interposar-s'hi, potestativament, recurs de reposició en el termini d'un mes comptador des de l'endemà de la seua publicació, d'acord amb els articles 116 i 117 de la Llei 30/1992, modificada per la Llei 4/1999, de 13 de gener, de Règim Jurídic de les Administracions Públiques i Procediment Administratiu Comú o bé podrà interposar-s'hi directament recurs contenciós administratiu, davant de la Sala
  
Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació, d'acord amb el que disposen els articles 10.B, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
València, 20 de maig de 2005
  
La consellera de Benestar Social